Fire FN-arbeidere løslatt i Jemen
De fire, en colombianer, en palestiner, en iraker og en tysker, samt deres jemenittiske sjåfører, ble løslatt i Wadi Ahjar, omkring 50 kilometer fra Sanaa, ifølge elektrisitetsminister Saleh Sumai. Det er i samme område som de ble bortført tirsdag. En FN-ansatt sa tirsdag at samtlige av gislene jobber ved FNs kontor for koordinering av humanitære saker. FN samarbeidet tett med Jemens regjering for å «sørge for en rask og sikker løslatelse», sa en FN-talskvinne tidligere onsdag. Bortføringer av både utlendinger og jemenitter er vanlig i den fattige arabiske staten, og gisler brukes ofte av lokale stammer for å presse sentralmyndighetene. I forrige uke ble nordmannen Gert Danielsen, som jobber for FN, løslatt etter å ha blitt bortført to uker tidligere.
De fire utenlandske hjelpearbeiderne som tirsdag ble bortført nord for Jemens hovedstad Sanaa er løslatt, ifølge en jeminittisk minister.